Unionin yleisen tuomioistuimen tuomio 25.11.2020 – ACRE v. parlamentti
(asia T-107/19)1
(Toimielimiä koskeva oikeus – Euroopan parlamentti – Päätös poliittisen puolueen tiettyjen vuoden 2017 kulujen toteamisesta kuluiksi, joita ei voida korvata – Asetus (EY) N:o 2004/2003 – Kansallisen tiettyjen poliittisen puolueen rahoitusta koskeva kielto – Maksu tai lahjoitus kansalliselle poliittiselle puolueelle – Hyvän hallinnon periaate – Oikeusvarmuus – Yhdenvertainen kohtelu – Päätös, jolla myönnetään vuodelle 2019 rahoitus poliittiselle puolueelle ja tehdään 100 %:n suuruinen enimmäisosuus ennakkorahoituksesta riippuvaiseksi tiettyjen summien palauttamisesta – Asetus (EU, Euratom) N:o 1141/2014 – Puolustautumisoikeudet)
Oikeudenkäyntikieli: englanti
Asianosaiset
Kantaja: Alliance of Conservatives and Reformists in Europe (ACRE) (Bryssel, Belgia) (edustajat: asianajajat E. Plasschaert ja E. Montens)
Vastaaja: Euroopan parlamentti (asiamiehet: C. Burgos ja S. Alves)
Väliintulija, joka tukee vastaajan vaatimuksia: Euroopan tason poliittisista puolueista ja Euroopan tason poliittisista säätiöistä vastaava viranomainen (asiamiehet: M. Adam ja A. Cilea)
Oikeudenkäynnin kohde
SEUT 263 artiklaan perustuva vaatimus yhtäältä tiettyjen vuoden 2017 kulujen toteamisesta kuluiksi, joita ei voida korvata, ja lahjoituksen palauttamisen määräämisestä 10.12.2018 tehdyn parlamentin päätöksen kumoamisesta ja toisaalta kantajalle 14.1.2019 tiedoksi annetun parlamentin päätöksen FINS-2019-5, joka koskee vuodelle 2019 kantajalle myönnettyä rahoitusta, kumoamista siltä osin kuin tässä päätöksessä tehdään 100 %:n suuruinen enimmäisosuus ennakkorahoituksesta riippuvaiseksi tiettyjen summien palauttamisesta.
Tuomiolauselma
Tiettyjen vuoden 2017 kulujen toteamisesta kuluiksi, joita ei voida korvata, ja lahjoituksen palauttamisen määräämisestä 10.12.2018 tehty parlamentin päätös kumotaan siltä osin kuin siinä määriteltiin uudelleen Kampalassa (Uganda) 13.7.–15.7.2017 pidettyyn konferenssiin liittyvät 91 546,58 euron suuruiset kulut rahoituskelvottomiksi kuluiksi.
Rahoituksen myöntämisestä vuodeksi 2019 Alliance of Conservatives and Reformists in Europelle (ACRE) 14.1.2019 tehty parlamentin päätös FINS-2019-5 kumotaan siltä osin kuin sen 1.5.1 kohdassa tehdään 100 %:n suuruinen enimmäisosuus ennakkorahoituksesta riippuvaiseksi tiettyjen summien palauttamisesta.
Kanne hylätään muilta osin.
Euroopan parlamentti vastaa omista oikeudenkäyntikuluistaan ja kolmasosasta ACRE:lle aiheutuneita kuluja. ACRE vastaa kahdesta kolmasosasta omia oikeudenkäyntkulujaan.
Euroopan tason poliittisista puolueista ja Euroopan tason poliittisista säätiöistä vastaava viranomainen vastaa omista oikeudenkäyntikuluistaan.
____________
1 EUVL C 139, 15.4.2019.